TMB รูดหนัก 4% นิวโลว์ในรอบ 6 เดือน หลังคลังเคาะแผนเพิ่มทุนต่ำกว่ากระดาน 20%
TMB รูดหนัก 4% นิวโลว์ในรอบ 6 เดือน หลังคลังเคาะแผนเพิ่มทุนต่ำกว่ากระดาน 20% โดย ณ เวลา 11.11 น. อยู่ที่ระดับ 2.14 บาท ลบ 0.10 บาท หรือ 4.46% ด้วยมูลค่าซื้อขาย 693.32 ล้านบาท 
12 มี.ค. 2562

ผู้สื่อข่าวรายงานว่า ธนาคารทหารไทย จำกัด (มหาชน) หรือ TMB ณ เวลา 11.11 น. อยู่ที่ระดับ 2.14 บาท ลบ 0.10 บาท หรือ 4.46% ด้วยมูลค่าซื้อขาย 693.32 ล้านบาท ราคาต่ำสุดในรอบ 6 เดือน  โดยนับตั้งแต่วันที่ 12 ก.ย. 61

โดยเช้านี้หนังสือพิมพ์ข่าวหุ้นฉบับวันนี้(12มี.ค.) รายงานว่า นายอภิศักดิ์ ตันติวรวงศ์ รมว.คลัง ระบุว่ากระทรวงการคลังจะซื้อหุ้นเพิ่มทุนธนาคารทหารไทย (TMB) ต่ำกว่ากระดาน ซึ่งจะช่วยให้ต้นทุนของคลังต่ำลงจากเดิมที่ 3.8 บาทต่อหุ้น โดยแหล่งเงินที่จะมาเพิ่มทุน TMB ส่วนใหญ่จะมาจากเงินลงทุนและเงินปันผลของกองทุนวายุภักษ์ และอีกส่วนหนึ่งจะมาจากงบประมาณ ซึ่งเพียงพอต่อการเพิ่มทุนในครั้งนี้
ขณะที่แหล่งข่าวจากตลาดทุน ประเมินว่า ราคาหุ้นเพิ่มทุน TMB ที่กระทรวงการคลังจะซื้อจะต่ำกว่าราคากระดานประมาณ 20% ณ วันที่ลงนามซื้อขายหุ้นกัน (หากราคาอยู่ที่ 2.20 บาท ก็จะเท่ากับ 1.80 บาท) ซึ่งคาดว่าจะเป็นวันเดียวกับการเสนอเพื่อขอความเห็นชอบจากคณะรัฐมนตรี (ครม.) โดยจะอยู่ประมาณเดือน เม.ย.นี้ ก่อนตั้งรัฐบาลใหม่ ซึ่งบล.ภัทร ในฐานะที่ปรึกษาทางการเงินได้ร่างแผนเสนอมาแล้ว
ด้านบล.ดีบีเอส วิคเคอร์ส ระบุในบทวิเคราะห์ว่า นสพ.ข่าวหุ้นวันนี้ (12 มี.ค.62) ระบุว่า TMB จะเพิ่มทุน 1 หมื่นล้านบาทให้กระทรวงการคลังต่ำกว่าราคากระดาน 20% หรือประมาณ 1.80 บาท/หุ้น เพื่อดึงต้นทุนลงจาก 3.8 บาท/หุ้นเป็น 3.1-.3.3 บาท/หุ้น และปลัดกระทรวงการคลังในฐานะประธานบอร์ด TMB คาดว่าดีลจะเสร็จภายในรัฐบาลชุดปัจจุบัน คือ ก่อนจัดตั้งรัฐบาลใหม่เดือนพ.ค.นี้
ความเห็นเชิงกลยุทธ์ : การเพิ่มทุนให้กับกระทรวงการคลังที่ราคาต่ำกว่ากระดาน 20% หรือราว 1.8 บาท/หุ้น เป็น Sentiment ลบต่อราคาหุ้น TMB ซึ่งปัจจุบันอยู่ที่ 2.24 บาท/หุ้น ใกล้เคียงกับ BVS  ณ สิ้นธ.ค.61 ที่ 2.25 บาท/หุ้น แต่สูงกว่าราคาเพิ่มทุนตามข่าว 24% 
ต้องติดตามต่อว่า TMB จะมีการเพิ่มทุนให้กับผู้ถือหุ้นรายย่อยในราคา Discount เดียวกับที่เพิ่มทุนให้กับกระทรวงการคลังด้วยหรือไม่ เพราะหากไม่มีก็ดูว่าไม่ค่อยเป็นธรรมกับผู้ถือหุ้นรายย่อย TMB แม้ว่าในระยะยาวการควบรวมจะทำให้ผู้ถือหุ้น TMB ได้รับประโยชน์จากธนาคารใหม่หลังควบรวมที่จะมี Synergies และความสามารถในการแข่งขันที่ดีขึ้นก็ตาม